Document ID: 32001R0288

Kommissionens forordning (EF) nr. 288/2001
af 12. februar 2001
om fastsættelse for produktionsåret 2000 af indkomsttabet og præmiebeløbet pr. moderfår og pr. ged og betaling af den særlige støtte til fåre- og gedeopdræt i visse ugunstigt stillede områder i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(1), ændret ved forordning (EF) nr. 1669/2000(2), særlig artikel 5, stk. 6,
under henvisning til Rådets forordning (EØF) nr. 1601/92 af 15. juni 1992 om særlige foranstaltninger for visse landbrugsprodukter til fordel for De Kanariske Øer(3), senest ændret ved forordning (EF) nr. 2826/2000(4), særlig artikel 13, og
ud fra følgende betragtninger:
(1) Ifølge artikel 5, stk. 1 og 5, i forordning (EF) nr. 2467/98 ydes der en præmie til udligning af indkomsttab, som fårekødsproducenter og i visse områder gedekødsproducenter måtte lide. De pågældende områder er fastlagt i bilag I til forordning (EF) nr. 2467/98 og i artikel 1 i Kommissionens forordning (EF) nr. 2738/1999 af 21. december 1999 om fastlæggelse af de bjergområder, i hvilke præmien til gedekødsproducenterne ydes(5).
(2) I henhold til artikel 5, stk. 6, i forordning (EF) nr. 2467/98 blev medlemsstaterne ved Kommissionens forordning (EF) nr. 1289/2000(6) bemyndiget til at udbetale et første forskud på præmiebeløbet, og ved Kommissionens forordning (EF) nr. 2301/2000(7) blev de bemyndiget til at udbetale det andet forskud på præmiebeløbet til producenter af fårekød og gedekød. De endelige præmiebeløb for produktionsåret 2000 bør derfor fastsættes.
(3) Ifølge artikel 5, stk. 2, i forordning (EF) nr. 2467/98 beregnes præmiebeløbet pr. moderfår for producenter af tunge lam ved at multiplicere det i nævnte artikel, stk. 1, andet afsnit, omhandlede indkomsttab med en koefficiente, der angiver den årlige gennemsnitlige produktion af kød af tunge lam pr. moderfår, udtrykt i 100 kg slagtet vægt. Ifølge forordningens artikel 5, stk. 3, fastsættes koefficienten for producenter af lette lam til 80 % af koefficienten for producenter af tunge lam. I forordningens artikel 5, stk. 5, fastsættes præmien til producenter af geder til 80 % af præmien pr. moderfår for producenter af tunge lam.
(4) I henhold til artikel 13 i forordning (EF) nr. 2467/98 skal præmien nedsættes med den virkning, som den koefficient, der er omhandlet i nævnte artikels stk. 2, har for basisprisen. Denne koefficient er fastsat til 7 % i samme forordnings artikel 13, stk. 4.
(5) Ved Rådets forordning (EØF) nr. 1323/90(8), senest ændret ved forordning (EF) nr. 193/98(9), indførte Rådet en særlig støtte til fåre- og gedeopdræt i visse ugunstigt stillede områder i Fællesskabet. Forordningen fastsætter, at støtten ydes på samme betingelser som præmien til producenter af fåre- og gedekød.
(6) I henhold til forordning (EØF) nr. 1601/92 anvendes der særlige foranstaltninger til fordel for landbruget på De Kanariske Øer. Foranstaltningerne indebærer, at der ydes en tillægspræmie til producenter af lette lam og gedeproducenter på samme betingelser som dem, der er fastsat for ydelsen af den præmie, der er omhandlet i artikel 5 i forordning (EF) nr. 2467/98. På disse betingelser kan Spanien bemyndiges til at udbetale tillægspræmien.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -
UDSTEDT FØLGENDE FORORDNING:
Artikel 1
Forskellen mellem basisprisen, nedsat med virkningen af den i artikel 13, stk. 2, i forordning (EF) nr. 2467/98 fastsatte koefficient, og EF-markedsprisen for produktionsåret 2000 var på 111,531 EUR pr. 100 kg.
Artikel 2
Den koefficient, der er fastsat i artikel 5, stk. 2, i forordning (EF) nr. 2467/98, er på 15,67 kg.
Artikel 3
TABELPOSITION
Artikel 4
I henhold til artikel 1, stk. 1, i forordning (EØF) nr. 1323/90 bemyndiges medlemsstaterne til at udbetale en særlig støtte til producenter af fårekød og gedekød i ugunstigt stillede områder, jf. Rådets forordning (EØF) nr. 3493/90(10). Støtten, eller i givet fald restbeløbet af støtten, hvis der udbetales forskud i henhold til forordning (EF) nr. 1289/2000, udbetales inden den 15. oktober 2001.
Artikel 5
I medfør af artikel 13, stk. 3, i forordning (EØF) nr. 1601/92 fastsættes det tillæg til præmien for produktionsåret 2000, der udbetales til producenter af lette lam og gedekød på De Kanariske Øer, til 4,159 EUR pr. moderfår og/eller ged.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. februar 2001.

Labels: 5
6